**Pablo Moreno de Alborán Ferrándiz**, nado en Málaga o 31 de maio de 1989, e popularmente coñecido como ***Pablo Alborán***, é un cantante español.

Traxectoria
-----------

De pai malagueño —descendente de Francisco Moreno Fernández, primeiro Marqués de Alborán— e nai francesa, desde moi novo empezou a interesarse pola música e xa aos sete anos comezou a dar clases de piano no Ateneo de Málaga a cargo de Elena Otieva. Proseguiu os seus estudos de música con clases de guitarra clásica, guitarra flamenca e dous anos de guitarra acústica. Os seus estudos seguiron completándose dando clases de canto con María Adela Merchán na súa cidade natal, e lírico con Alain Damas en Madrid.

A partir dos doce anos compón as súas primeiras cancións: 'Amor de Barrio' e 'Desencuentro', que se atopa no seu disco debut. A súa andaina artística empezouna da man dunha familia flamenca que actuaba nun restaurante de Málaga, quen lle bautizaron como "El blanco moreno". É aí onde actúa por primeira vez en solitario.

Finalmente e co paso dos anos, Pablo coñece ao produtor Manuel Illán. Gravou unha maqueta onde incluía unha versión do tema 'Deja de volverme loca' de Diana Navarro. Grazas a Illán esa versión chegou a oídos de Diana, quen mostrou un grande interese polo mozo e converteuse na súa madriña musical.

Pablo, entón, presentou un total de corenta cancións compostas por el para o proceso de selección do que sería o seu primeiro disco. Durante ese proceso Pablo colgou algunha das súas cancións en YouTube para darse a coñecer dunha forma próxima. Deste xeito, foi escoitado por todo tipo de público, incluída a cantante Kelly Rowland quen quedou asombrada coa súa voz. A partir de aí Pablo Alborán apareceu nas redes sociais e o boca á boca converteuse na súa mellor forma de promoción.

A mediados do mes de outubro de 2010 saíu á venda dixital o seu primeiro sinxelo, 'Solamente tú', co que empezou a soar nas radios nacionais. O 1 de febreiro de 2011 saíu á venda o seu primeiro disco, *Pablo Alborán*; desde a primeira semana lidera as listas de vendas en España, converténdose ata en número un en iTunes.

Pablo Alborán comezou a súa primeira xira con banda ao completo o 27 de maio de 2011 en Madrid no Palacio de Vistalegre, e durante os meses seguintes percorreu a maior parte da xeografía española e varios países latinoamericanos, entre eles Arxentina, Chile e México. En novembro dese mesmo ano publicou o seu segundo disco, *En acústico*, gravado en directo e en acústico coas cancións do seu primeiro álbum, incluíndo ademais dous novos temas e catro bonus track. 'Perdóname' foi o primeiro sinxelo deste traballo, que interpreta a dúo xunto á cantante portuguesa Carminho.

O 9 de decembro de 2011 gañou o seu primeiro premio, o 40 Principales como *Artista Revelación* dese ano. O malagueño ademais colocou o seu álbum homónimo no número 3 dos máis vendidos en iTunes Store, e o seu sinxelo "Solamente tú" alcanzou o sétimo lugar en vendas no país.

O 27 de decembro foi gañador da VII edición do Disco do Ano de TVE polo seu álbum de debut *Pablo Alborán*. Na primeira semana de 2012, o seu álbum *En acústico* é disco de ouro en Portugal e alcanza o primeiro lugar do top de vendas nacional dese país.

Discografía
-----------

* 2011. *Pablo Alborán*
* 2011. *En acústico*
* 2012. *Tanto*
* 2014. *Terral*
* 2015. *Tour Terral*

Notas
-----

1. ↑  *Moreno de Alborán* é un único apelido, composto.
2. ↑  "Un talento que viene de la Red", en *El País*, 20 de xuño de 2010 *(en castelán)*.
3. ↑  O cantautor malagueño Pablo Alborán encherá a Sala Galileo de Madrid antes de publicar o seu primeiro disco, en *20 minutos*, o 9 de xaneiro de 2011.
4. ↑  Pablo Alborán debuta acompañado por Diana Navarro e Estrella Morente, en *El Mundo*, 10 de xuño de 2010.
5. ↑  Pablo Alborán: debut de altura, en *La Opinión de Málaga*, 9 de xuño de 2010.
6. ↑  Pablo Alborán e 'Solamente tú', a revelación musical deste 2011 Arquivado 21 de setembro de 2013 en Wayback Machine. en *Qué!*, 6 de febreiro de 2011.
7. ↑  *eluniversal.com.mx* (4 de novembro de 2011). "Pablo Alborán e Lovato a dueto en Grammy Latinos". Arquivado dende o orixinal o 27 de xuño de 2013. Consultado o 14 de marzo de 2012.
8. ↑  *europapress.es* (15 de novembro de 2011). "Pablo Alborán: "As miñas mellores vacacións son encerrarme no meu estudo coa miña guitarra e o meu piano"".
9. ↑  *PC World* (9 de decembro de 2011). "iTunes Rewind 2011, o mellor do 2011 en iTunes". Arquivado dende o orixinal o 11 de xaneiro de 2012. Consultado o 14 de marzo de 2012.
10. ↑  *diariosur.es* (28 de decembro de 2011). "Pablo Alborán, disco do ano en TVE".
11. ↑  *afp.org.pt* (10 de xaneiro de 2012). "Top Oficial da Associação Fonográfica Portuguesa". [*Ligazón morta*]

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Pablo Alborán Modificar a ligazón no Wikidata*** |

### Ligazóns externas

* Páxina web oficial de Pablo Alborán *(en castelán)*
* Páxina web de Pablo Alborán na discográfica EMI Music *(en castelán)*
* Videoclip do sinxelo *"Solamente tú"*, de Pablo Aborán, en YouTube

|  |  |
| --- | --- |
| Control de autoridades | 
* Wd: Q737387
* WorldCat
* VIAF: 227756706
* AllMusic: mn0002641990
* BNE: XX5081680
* BNF: 17044840c
* Discogs: 2479152
* Europeana: ID
* FAST: 1989959
* Genius: Pablo-alboran
* GND: 1149080787
* IMDb: nm4329154
* ISNI: 0000 0003 6363 4898
* LCCN: no2012008257
* MusicBrainz: ID
* Songkick: 3677751
* TMDb: 1304321

 |